**Učebné osnovy - všeobecná časť**

**Predmet: Dejepis**

**Ročník: piaty**

**Časová dotácia: 1 hodina týždenne, 36 hodín ročne**

**1. Charakteristika vyučovacieho predmetu:**

 Dejepis spolu s humánnou zložkou zemepisu a občianskou výchovou tvorí vzdelávaciu oblasť spoločenskovedných predmetov. Je v nej však samostatným predmetom a spolu s nimi v integratívnych vzťahoch predstavuje jeden z významných prostriedkov procesu humanizácie žiakov. V jeho priebehu si žiaci postupne osvojujú kultúru spoločenskej komunikácie a demokratické spôsoby svojho konania na základe oboznamovania sa s vývojom ľudskej spoločnosti najmä z hľadiska aspektu konajúcich osôb, či skupín ľudí a tiež prostredníctvom pohľadov na dôležité formy života spoločnosti v jednotlivých historických obdobiach.

 Hlavnou funkciou dejepisu je kultivovanie historického vedomia žiaka ako celistvej osobnosti a uchovanie kontinuity historickej pamäti v zmysle odovzdávania historickej skúsenosti či už z miestnej, regionálnej, celoslovenskej, európskej alebo svetovej perspektívy. Súčasťou jej odovzdávania je predovšetkým postupné poznávanie takých historických udalostí, dejov, javov a procesov v priestore a čase, ktoré zásadným spôsobom ovplyvnili

vývoj slovenskej spoločnosti a premietli sa do obrazu našej prítomnosti. Pričom kladíe dôraz na dejiny 19. a 20. storočia, v ktorých môžeme nájsť z väčšej časti korene súčasných

spoločenských javov i problémov.

 Takto vedie žiakov k úcte k vlastnému národu, k rozvíjaniu vlastenectva ako súčasti kultivovania ich historického vedomia, v ktorom rezonuje i úcta k iným národom a etnikám, rovnako tak rešpektovanie kultúrnych a iných odlišností, ľudí, rôznych diverzifikovaných skupín a spoločenstiev. Prispieva tak k rozvíjaniu hodnotovej škály demokratickej spoločnosti. Rovnako dôležitosť pripisuje aj demokratickým hodnotám európskej civilizácie.

**2. Ciele vyučovacieho predmetu:**

 Za základnú cieľovú kategóriu výučby dejepisu považujeme tvorbu študijných predmetových, medzipredmetových kompetencií – spôsobilostí, schopností využívať kvalitu získaných znalostí v rôznych poznávacích i praktických situáciách, ktoré umožnia žiakom, aby nepristupovali k histórii len ako k uzavretej minulosti, ale aj k rozvíjaniu celej škály kompetencií (spôsobilostí) klásť si v aktívnej činnosti kognitívne rôznorodé otázky, pomocou ktorých sa cez prizmu prítomnosti pýtajú na minulosť a vytvárajú si tak postupne vlastný názor.

 Významným prostriedkom k tomu je súbor primeraných školských historických prameňov (aj exemplárne mnohostranných), ktorý sa považuje za integrálnu súčasť didaktického systému výučby dejepisu i dejepisných učebníc na základných školách.

 Závažným predpokladom rozvíjania a uplatňovania uvedených cieľových kategórií je prekonávať transmisívnu výučbu dejepisu, ktorej podstatou je odovzdávanie poznatkov hotovej podobe prevažne explikačnými (vysvetľujúcimi) metódami a prostredníctvom frontálnej výučby, a v širšej miere aplikovať prístupy, ktoré kladú dôraz na aktívne učenie, na

proces hľadania, objavovania a konštruovania (vytvárania) poznatkov na základe vlastnej

činnosti a skúsenosti v interakcii s učiteľom a spolužiakmi v kooperatívnom učení.

**Základné predmetové kompetencie (spôsobilosti)**

**Žiaci sa naučia pochopiť a pracovať:**

 *s historickým časom*

- zaraďovať historické udalosti, javy, procesy a osobnosti chronologicky

- zaraďovať historické udalosti, javy, procesy a osobnosti synchrónne

- rozpoznať postupne nerovnomernosť historického vývoja

- využívať medzníky ako prostriedok orientácie v minulosti

 *s historickým priestorom*

- rozlišovať miestny, regionálny, národný, globálny historický priestor

- zaraďovať historické udalosti, javy, procesy a osobnosti priestorovo

- rozpoznať podmienenosť medzi historickým priestorom a spôsobom života

a obživy človeka, spoločnosti

 *s historickými faktami, udalosťami, javmi a procesmi a ich hodnotiacim*

*posudzovaním*

- vymedziť jednotlivú historickú udalosť, jav, proces, osobnosť

- popísať jednotlivé historické udalosti, javy, procesy, osobnosti na základe

určujúcich znakov

- rekonštruovať konanie a postoje ľudí v minulosti

- skúmať konanie ľudí v daných podmienkach a vysvetľovať ho

- určiť príčiny jednotlivých historických udalostí, javov, procesov

- vymedziť dôsledky jednotlivých historických udalostí, javov, procesov

- rozpoznať charakteristické znaky jednotlivých historických období

- rozpoznať základné faktory, ktoré ovplyvňovali historický vývoj

**Žiaci získajú základné informácie ako:**

 *vyhľadávať relevantné informácie*

- z rôznych zdrojov – textov verbálnych, obrazových, grafických, i z textov

kombinovaných

- z učebníc, cvičebníc, pracovných zošitov, slovníka cudzích slov, atlasov, novín,

*časopisov, webových stránok*

- z populárnovedeckej literatúry a historickej beletrie

 *využívať tieto informácie a verifikovať ich hodnoty*

- vo vyberaní informácií

- v organizovaní informácií

- v rozlišovaní informácií

- v zaraďovaní informácií

- v kritickom zhodnotení rôznych zdrojov informácií

 *štruktúrovať výsledky, výstupy a potvrdenia vybraného postupu*

- v zoradení výsledkov rozpoznaní podstatného od nepodstatného

- integrovaní výsledkov do chronologického a historického rámca

- vyhodnocovaní správnosti postupu

- tvorbe súboru vlastných prác

 Uvedený komplex študijných (predmetových) kompetencií (spôsobilostí) sa

spresňuje, konkretizuje v učebných požiadavkách v jednotlivých tematických

celkoch učebného obsahu v podobe systematizovaného výkonového štandardu.

 ***Výchovné a vzdelávacie stratégie – stratégia vyučovania***

*a) Dejiny majú byť zaujímavé:*

Históriu môžeme chápať aj ako pestrú schému zaujímavých a fascinujúcich udalostí. Vo

vyučovaní môžeme tento aspekt zvýrazniť aplikovaním zážitkovosti, ktorej obsahom sa

môžu stať didaktické hry, hry na úlohy alebo stimulačné hry. Nezastupiteľné miesto má

živé a dramatické rozpoznávanie učiteľa.

*b) Dejiny majú poskytovať prehľad:*

Učiteľ má poskytovať žiakom ucelené a prehľadne usporiadané vedomosti, vypracúva pre

žiakov rôzne prehľady, schémy, tabuľky, množinové zápisy, ktorými sa snaží vystihovať

podstatné a hlavné znaky problému. Skvalitnenie prehľadu a systemizácie vedomostí

možno dosiahnuť pestrejším výberom metód a foriem opakovania.

*c) Dejiny majú inšpirovať:*

Učiteľ objasňuje konkrétne životné situácie, do ktorých sa jednotlivé osobnosti dostávajú,

približuje ich životné príbehy, osudy, dramatické konflikty, boje. Tie sa môžu stať pre

žiakov pozitívnym alebo negatívnym príkladom. Práve v tejto oblasti má učiteľ výbornú

možnosť vzbudiť záujem o históriu, pretože táto rovina výučby prináša veľké množstvo

výchovno-vzdelávacích hodnôt.

*d) Dejiny majú udržiavať živé tradície:*

Z histórie získavame informácie o tom, aké hodnoty nám zanechali minulé generácie.

Žiaci by mali pochopiť, že ľahkomyselné zaobchádzanie s nimi môže viesť k ich strate pre

budúce generácie.

*e) Dejiny majú viesť k poznaniu seba samého:*

Prostredníctvom histórie sa žiaci zoznamujú s konaním ľudí v rôznych životných

situáciách. Z dejín je možné získať veľa životných skúseností. Učiteľ vyberá konkrétne

situácie, v ktorých je človek skutočne prítomný. Alebo môže použiť určité pramene, ktoré

vypovedajú o osobných skúsenostiach človeka.

 Na vzbudenie záujmu žiakov o učebnú činnosť možno využiť motivačné metódy, ako

je motivačné rozprávanie (citové približovanie obsahu učenia), motivačný rozhovor

(aktivizovanie poznatkov a skúseností žiakov), motivačný problém (upútanie pozornosti

prostredníctvom nastoleného problému), motivačnú demonštráciu (vzbudenie záujmu

pomocou ukážky).

 Expozičné metódy je potrebné využívať pri vytváraní nových poznatkov a zručností.

Odporúča sa rozprávanie (vyjadrovanie skúseností a aktívne počúvanie), vysvetľovanie

(logické systematické sprostredkovanie učiva), rozhovor (verbálna komunikácia formou

otázok a odpovedí na vyjadrenie faktov, konvergentných a divergentných otázok, otázok na pozorovanie, posúdenie situácie, hodnotenie javov, rozhodovanie), beseda (riešenie aktuálnych otázok celým kolektívom), demonštračná metóda (demonštrácia obrazov, modelov, prírodnín), pozorovanie (cielené systematické vnímanie objektov a procesov), manipulácia s predmetmi (praktické činnosti, experimentovanie, pokusy, didaktická hra), inštruktáž (vizuálne a auditívne podnety k praktickej činnosti, vedenie žiakov k chápaniu

slovnému a písomnému návodu).

 Významné miesto majú problémové metódy, ku ktorým patrí heuristická metóda (učenie sa riešením problémov založenom na vymedzení a rozbore problému, tvorbe a výberu možných riešení a vlastnom riešení) a projektová metóda (riešenie projektu, komplexná praktická úloha, problém, téma, ktorej riešenie teoretickou aj praktickou činnosťou vedie k vytvoreniu určitého produktu).

 Z aktivizujúcich metód je vhodná diskusia (vzájomná výmena názorov, uvádzanie argumentov, zdôvodňovaní za účelom riešenia daného problému), situačná metóda (riešenie problémového prípadu reálnej situácie so stretom záujmov), inscenačná metóda (sociálne učenie v modelovej predvádzacej situácii, pri ktorej sú žiaci aktérmi danej situácie), didaktické hry (sebarealizačné aktivity na uplatnenie záujmov a spontánnosti), kooperatívne vyučovanie (forma skupinového vyučovania založená na vzájomnej závislosti členov heterogénnej skupiny).

 Fixačné metódy sú neoddeliteľnou súčasťou vyučovania, napr. metódy opakovania a precvičovania, (ústne a písomné opakovanie, opakovanie s využitím učebnice a inej literatúry, domáce úlohy).

 Z organizačných foriem sa uplatňuje vyučovacia hodina (základného, motivačného, expozičného, fixačného, aplikačného, diagnostického typu).

**4. Kritériá a stratégie hodnotenia:**

 Pri hodnotení žiakov sa vychádza predovšetkým z obsahového a výkonového štandardu, ktorý je smerodajný pre objektívne posúdenie žiakových kompetencií a vedomostí.

 Štandardná stupnica známok od 1 do 5 reflektuje mieru nadobudnutých vedomostí a zručností v predmete dejepis. Pre úspešné zvládnutie predmetu sa očakáva ich nadobudnutie a prezentácia v podobe priamej (odpoveď – konkrétna úloha, v ktorej ukážu zvládnutie kompetencie alebo prezentácia projektu) alebo nepriamej (písomná forma – test, úvaha, diskusný príspevok). Učitelia budú osobitne hodnotiť i skupinovú prácu, projekty, prípadne individuálnu aktivitu pri daných úlohách. Cieľom dejepisu ako takého je, aby žiaci správne používali nielen historické pojmy, ale i ostatné, ktoré sa v kontexte dejepisného učiva objavia.

 Práve primerané používanie týchto pojmov v bežnom prejave a schopnosť dejepisné učivo aplikovať v dnešnom svete je podstatná a vysoko hodnotená.

**Klasifikácia:**

|  |  |
| --- | --- |
| **Známka** | **Percentá** |
| **1** | **100 - 88** |
| **2** | **87 - 75** |
| **3** | **74 - 50** |
| **4** | **49 - 25** |
| **5** | **24 - 0** |

**Ročník: V.**

**Charakteristika preberaného učiva 5. ročníka ZŠ**

 Dejepis vytvára a formuje historické vedomie žiakov. Učí ich kriticky pracovať s informáciami a vedie ich k tomu, aby pochopili minulosť aj prítomnosť. Učivo dejepisu 5. ročníka ZŠ obsahuje základné informácie, ktoré majú vzbudiť záujem žiaka o tento predmet.

 Cieľom je uviesť žiakov primeraným spôsobom do sveta histórie, prebudiť ich záujem a rozvinúť pozitívny vzťah žiakov k histórii a predmetu dejepis. Dôraz nie je kladený na znalosť historicko-politických faktov, ale na rozvoj a vyjadrovania predstáv o histórii, ktorá má oveľa širší rozmer (spoločenský, etický, estetický, psychologický...). Pri výučbe sa využíva tematické vyučovanie, čím pripravuje žiakov na zvládnutie geneticko-chronologického a synchrónneho vyučovania svetových a slovenských dejín v 6. až 9. ročníku ZŠ.

*Učivo 5. ročníka ZŠ je rozdelené do 7 tematických častí:*

1. V prvej časti (Priestor a čas) žiak získa poznatky o čase a priestore, spôsoboch merania času, naučí sa zaraďovať dátumy do storočí apod. Naučí sa pracovať s časovou priamkou, zaraďovať jednotlivé roky, desaťročia, storočia a pod. a chápať pojmy: obdobie pred naším letopočtom a náš letopočet.
2. Dôležitým zdrojom informácií pre spracovanie dejín sú rôzne druhy prameňov. Žiak získa v tejto časti (Stopy minulosti okolo nás) informácie o rozličnosti pramenného materiálu a jeho využitia v historickom bádaní. Zoznámi sa s pojmami: archeológia, archeológ, archív, hmotná pamiatka a pod. Dokáže zaradiť jednotlivé pramene, chápe dôležitosť uchovávania a ochrany týchto prameňov pre budúce generácie. Oboznámi sa s prácou archeológa a prácou historika, chápe rozdielnosť týchto dvoch vedných odborov.
3. V ďalšej časti (Človek v minulosti a dnes) sa žiaci oboznámia s najstarším a zároveň najdlhším obdobím ľudských dejín, teda životom človeka v praveku. Zároveň porovnávajú život človeka v súčasnom svete. Oboznámia sa s každodenným životom prvých lovcov a zberačov, ich kultúrou náboženskými zvykmi, ale aj zo životom prvých poľnohospodárov. Získajú poznatky o stavbe obydlí, o zamestnaniach v minulosti a v súčasnosti a pod.
4. Významné miesto v dejinách ľudstva majú vynálezy. V 4. časti (Mysliaci a vynaliezavý človek) sa žiaci dozvedia o najväčších vynálezoch, ktoré zmenili svet. Získajú informácie od vynálezu kolesa, až po prvé autá, porovnajú spôsob dopravy v minulosti zo súčasnosťou, ďalej sa dozvedia o využívaní prírodných zdrojov energie v minulosti a dnes a pod.
5. V tematickej časti Pamäť ľudstva sa žiaci oboznámia s vynálezom písma, s najstaršími formami písma, o prvých knihách a kníhtlačiarstve, až po masovokomunikačné prostriedky súčasnosti (rozhlas, televízia, internet apod.).
6. Dôležitou súčasťou života človeka bolo v minulosti náboženstvo a náboženské myslenie. V časti Duchovný život človeka sa oboznámia s najstaršími prejavmi viery človeka v nadprirodzeno, získajú poznatky o najväčších a najstarších náboženstvách, pochopia rozdiel medzi monoteistickým a polyteistickým chápaním náboženstva.
7. Do života človeka v každom období dejín výrazne zasiahli vojny. V tematickej časti Keď nefunguje komunikácia sa dozvedia o rôznych príčinách vojen v minulosti, ale aj o vojenských udalostiach súčasného sveta. Načrú do najväčších vojenských konfliktov minulosti – trójska vojna, storočná vojna, tridsaťročná vojna a pod.

**Učebné zdroje:**

Dejepis pre 5. ročník základných škôl. autori: Margita Miháliková, Mária Tonková rok vydania: 2009

Stretnutie s minulosťou autori: doc. PhDr. Miroslav Daniš, CSc. PaedDr. Viliam Kratochvíl, PhD rok vydania: 1999

O jazyku a písme autor: Mgr. Anna Šebová rok vydania: 2005

Dejepis – denník z pátrania po minulosti. autori: doc. PhDr. Miroslav Daniš, CSc. PaedDr. Viliam Kratochvíl, PhD

Rok vydania: 1999 Vypracované podľa ŠVP Dejepis ISCED 2 pre 5. ročník ZŠ s prihliadnutím na učebnice a výstupné štandardy.